‘Groot deurbraak vir Solidariteit se regstelveldtog by VN’Dirk Hermann. Foto: Reint Dykema Volgens Solidariteit het die Suid-Afrikaanse regering ŉ verslag oor die uitwissing van rassediskriminasie in Suid-Afrika by die VN ingedien, agt jaar ná die spertyd. Die indiening van die verslag volg nadat Solidariteit die regering op 28 Oktober 2014 by die Verenigde Nasies (VN) se komitee vir die uitwissing van rassediskriminasie (CERD) verkla het oor sy versuim om verslae in te dien. ŉ Soortgelyke klag is ook by die Suid-Afrikaanse Menseregtekommissie ingedien. Die regering is ook in September verlede jaar aangemaan met die oog daarop om regstappe in te stel indien verslae nie ingedien word nie. Die indiening van die verslag maak dit nou vir Solidariteit moontlik om ŉ skaduverslag by die CERD in te dien. Solidariteit het verlede jaar met die veldtog begin nadat die konstitusionele hof bevind het dat daar nie onbillik teen luitenant-kolonel Renate Barnard gediskrimineer is toe sy vir ŉ bevordering in die polisie oor die hoof gesien is nie. Barnard het onlangs aangekondig dat sy haar nou voltyds vir billikheid in die werkplek gaan beywer en het voltyds by Solidariteit se Sentrum vir Billike Arbeidspraktyke begin werk. Volgens Dirk Hermann, bestuurshoof van Solidariteit, was dit vir die vakbond se veldtog by die VN van kritieke belang om die regering te dwing om verslae in te dien. Dit gee nou aan Solidariteit die geleentheid om aan die VN te toon dat die manier waarop die regering regstellende aksie toepas, nie strook met die vereistes van die VN nie. Sonder die regering se verslag kon Solidariteit nie ŉ skaduverslag indien nie. Die grootste probleem van die Suid-Afrikaanse regstellendeaksieprogram is dat dit ontaard het in ŉ getallespel wat niks meer met regstellende aksie te doen het nie en net oor ras gaan. Die Suid-Afrikaanse regering se oordrewe fokus op rasseverteenwoordiging gaan sterk in die skaduverslag beklemtoon word. Solidariteit sal van Suid-Afrika se voorste regskenners en politieke wetenskaplikes by die opstel van die skaduverslag betrek. “Ons beplan om reusesteun vir die skaduverslag te werf wat rasgroepe en ander tradisionele verdelingslyne oorsteek. ŉ Afvaardiging van Solidariteit sal in die eerste helfte van 2015 besoek by die VN aflê vir steunwerwing en om die verslag amptelik by die VN in te dien,” het Hermann gesê. Die VN vereis dat regerings, wat hulle tot die konvensie vir die uitwissing van rassediskriminasie verbind het, elke twee jaar ŉ verslag hieroor moet voorlê. Die SA regering het in 2004 laas so ŉ verslag by die CERD ingedien en moes weer in 2006 ŉ verslag ingedien het. Solidariteit sal op 19 Februarie 2015 werknemers van die departement van korrektiewe dienste (DKD) in die arbeidsappèlhof in Kaapstad verteenwoordig. Die regering verdedig in die saak hulle praktyk om die nasionale rassedemografie in die Wes-Kaap toe te pas. Die gevolg hiervan is dat veral bruin werknemers byna geen kans op bevordering het nie. Die DKD-gevallestudie gaan gebruik word om Solidariteit se saak by die VN te versterk.